નેશનલ લેવલના એક યૂથ ફેસ્ટિવલમાં બંને મળ્યાં હતાં. આસામ અને બાંગ્લાદેશની બોર્ડર પર આવેલ સીતસર શહેરમાં આ ફેસ્ટિવલ યોજાયો હતો. અનુજા અને અરવિંદાની ફોક કલ્ચરની આઇટમ એક જ વિભાગમાં હતી. પસંદગીના ક્રમે બંને સરખા ઊતર્યા હતા. તેથી ઇનામને બે હિસ્સામાં વિભાજિત કરી વહેંચવામાં આવ્યું હતું. સ્થાનિક મિનિસ્ટરના હસ્તે બંનેને સાથે જ ઇનામ આપવામાં આવ્યું. આ વેળા આંખો મળી ગઈ. ક્ષણનો ઝબકારો જાણે હૃદયની આરપાર પ્રસરી ગયો. યુવાવસ્થામાં આમ ન બને તો જ નવાઈ. ઘણાં યુવક-યુવતીના જીવનમાં આમ બને છે. સવાલ છે આ ક્ષણને કેવી રીતે સ્વીકારવામાં આવે છે તેનો. ભરચક ભીડની વચ્ચે પણ બંને એકાંતને માણે છે. હોઠને કષ્ટ આપ્યા વગર આંખો વડે સંવાદ સાધે છે. ઘણું કહેવું છે, સ્પષ્ટ કરવું છે પણ વાચા જ હણાઈ ગઈ હોય એવું લાગે છે.